KIRJALLINEN KYSYMYS E-2185/02 esittäjä(t): Michl Ebner (PPE-DE) komissiolle. Yhteiseurooppalaisen ilmavalvontajärjestelmän luominen.



Virallinen lehti nro 052 E , 06/03/2003 s. 0136 - 0137



KIRJALLINEN KYSYMYS E-2185/02 esittäjä(t): Michl Ebner (PPE-DE) komissiolle (19. heinäkuuta 2002) Aihe: Yhteiseurooppalaisen ilmavalvontajärjestelmän luominen Parlamentin jäsenen, tohtori Michl Ebnerin 1. syyskuuta 2000 esittämään kysymykseen E-2733/00(1), joka koski yhteiseurooppalaisen ilmavalvontajärjestelmän luomista, sekä komission jäsen de Palacion komission puolesta 5. lokakuuta 2000 antamaan vastaukseen viitaten sekä ottaen huomion, että yhteiseurooppalainen ilmavalvontajärjestelmä olisi luultavasti voinut estää Bodenjärven yllä (2. heinäkuuta vastaisena yönä) sattuneen lento-onnettomuuden, jossa 71 ihmistä sai surmansa, pyydän komissiota vastaamaan seuraaviin kysymyksiin: 1. Eikö komissio ole sitä mieltä, että tämän katastrofin jälkeen olisi järkevää luoda yhteiseurooppalainen ilmavalvontajärjestelmä niin pian kuin mahdollista myös lennonjohtajien etuoikeutetun ryhmän vastarinnasta huolimatta? 2. Missä vaiheessa on aloite yhtenäinen eurooppalainen ilmatila, jonka komissio teki vuonna 1999? 3. Mitä tätä asiaa koskevia lainsäädännöllisiä toimia EU:ssa parhaillaan toteutetaan erityisesti kun on kyse (komission jäsen de Palacion vastauksessaan mainitsemasta) työryhmästä, johon kuuluu jäsenvaltioiden siviili-ilmailun edustajia ja jonka pitäisi neuvoa komissiota lentoliikenteen valvonnan uudistamista koskevien suuntaviivojen laatimisessa? (1) EYVL C 113 E, 18.4.2001, s. 160. Loyola de Palacion komission puolesta antama vastaus (3. lokakuuta 2002) Komissio on nostanut turvallisuuden yhdeksi ensisijaiseksi tavoitteeksi liikenteen alalla ja on jo toteuttanut useita toimenpiteitä, joiden tarkoituksena on parantaa lentoliikenteen turvallisuutta. Komissio aikoo tutkia, parantaisiko lentoturvallisuuteen liittyvien tehtävien siirtäminen Euroopan lentoturvallisuusvirastolle (EASA) ilmaturvallisuutta Euroopassa. Mitä tulee lennonvarmistuspalveluihin, komissio antoi loka- ja joulukuussa 2001 Euroopan parlamentille ja neuvostolle neljä lainsäädäntöehdotusta(1), joilla on määrä ottaa käyttöön yhtenäinen eurooppalainen ilmatila: asetusehdotukset koskevat yhtenäisen eurooppalaisen ilmatilan toteuttamisen edellytyksiä, lennonvarmistuspalvelujen tarjoamista, ilmatilan järjestämistä ja käyttöä sekä ilmaliikenteen hallintaverkon yhteentoimivuutta. Ehdotusten tarkoituksena on parantaa lennonvarmistuspalveluiden toimintaa niin, että turvallisuuden taso pysyy entisellään ja paranee. Sekä jäsenvaltiot että komissio korostavat jatkuvasti turvallisuusvaatimuksen merkitystä, ja se on vahvasti esillä kaikissa keskusteluissa. Lisäksi komissio katsoo, että katkot eri järjestelmien tarjoamissa palveluissa (jotka ovat nykyään hyvin tavallisia Euroopassa, kun siirrytään yhden jäsenvaltion ilmatilasta toisen jäsenvaltion ilmatilaan) lisäävät merkittävästi riskejä ja heikentävät turvallisuutta. Yhtenäistä eurooppalaista ilmatilaa koskevat ehdotukset parantavat ilmaliikenteen hallinnan turvallisuuden tasoa vähentämällä katkoksia eri järjestelmien tarjoamien palvelujen välillä. Ehdotukset ovat edelleen neuvoston ja Euroopan parlamentin käsiteltävinä, mutta Barcelonan Eurooppa-neuvosto kehotti toimielimiä hyväksymään ne mahdollisimman nopeasti, jotta yhtenäinen eurooppalainen ilmatila voidaan ottaa käyttöön vuoden 2004 loppuun mennessä. Euroopan parlamentti on äänestänyt täysistunnossaan 3. syyskuuta 2002 yhtenäistä ilmatilaa koskevasta ehdotuspaketista ja hyväksynyt suurelta osin komission lähestymistavan. (1) KOM(2001) 123 lopullinen ja KOM(2001) 564 lopullinen.